Bertel Haarder (V), 2003-05-06:
Når Det Radikale Venstre fremsætter forslag om stramninger i udlændingeloven, så bør alle spærre øjnene op, også selv om det kombineres med lempelser.
Jeg er glad for, at Det Radikale Venstre her peger på nogle områder, hvor der er brug for at stramme op.
Jeg synes, det havde været godt, om vi havde haft den debat for 1 år siden, for nu er toget på mange måder kørt.
Men vi bliver jo aldrig færdige med at udvikle vores udlændingepolitik, så den rammer rigtigt.
Derfor vil jeg starte med at sige Det Radikale Venstre tak for oplægget.
Næste fase har regeringen indledt.
Det handler om de fornødne ændringer af integrationsloven.
Vi er jo i øjeblikket i gang med dette eller har netop færdiggjort det.
Regeringen har givet støtte på en række felter til indsatser imod tvangsægteskaber.
Der er givet støtte til en etnisk konsulenttjeneste, som kan rådgive i konkrete sager.
Der er igangsat en større undersøgelse af mønstre i pardannelsen blandt etniske minoriteter i Danmark, og regeringen forventer her i foråret at fremlægge en handlingsplan, som bl.a. skal indeholde initiativer, der kan bearbejde holdninger, og som kan styrke kommunernes indsats på området.
Vi er kommet et langt stykke i retning af at have foretaget de fornødne ændringer af lovgivningen på disse felter.
Nu skal de vedtagne regler have lov til at virke i praksis.
Jeg vil gerne føje til, at de nye regler naturligvis ikke blot rummer fordele, eller hvad man skal kalde det, de har også givet nogle problemer, som jeg er meget opmærksom på.
Men der er ikke nogen som helst overraskelser.
Dem arbejder vi med, men som helhed har lovgivningen fungeret, som den skal, hvilket jo også viser sig ved, at Socialdemokratiet i dag har fremsat et udlændingeoplæg, som på alle væsentlige punkter støtter den politik, som er gennemført.
Blandt de radikale forslag vil jeg gerne fremhæve forslaget om, at vold i ægteskabet skal medføre en karantæneperiode på 10 år, før der igen kan ske familiesammenføring.
Det forslag vil regeringen meget gerne overveje nærmere.
Man kunne måske udvide forslaget og sige, at ikke blot når man har begået vold imod sin ægtefælle, men måske også i andre tilfælde bør der gå 10 år imellem, at man henter en ny til Danmark.
Det kan man overveje.
Jeg takker for det radikale indspil.
Jeg synes, at vi til efteråret skal gøre noget i den retning, som De Radikale her foreslår.
Endvidere vil De Radikale gerne forenkle og liberalisere
reglerne for familiesammenføring.
Hvis vi gennemfører disse tanker, skal der ansættes flere i Udlændingestyrelsen til at behandle sager om forlængelse.
Det må også være en belastning for de personer, som skal gennem en ansøgningsprocedure hvert eneste år i stedet for som nu hvert andet eller tredje år.
Så det vil jeg stilfærdigt advare imod.
Jeg synes også, det kniber lidt med liberaliseringen; f.eks. foreslås det, at deltagelse i danskundervisning skal være obligatorisk.
Jeg synes, det er bedre, at vi stiller krav om, at man skal kunne dansk.
Man kan jo nemlig også lære dansk på anden måde end ved at bliver undervist, man kan lære dansk gennem et arbejde, og derfor synes jeg ikke, man skal tvinge udlændinge til sprogundervisning.
Vi giver tilbuddene, og der er en sanktion
, hvis man ikke lærer dansk og består de nødvendige prøver; så kan man f.eks. ikke få statsborgerskab, man kan heller ikke få permanent opholdstilladelse.
Jeg må også afvise forslaget om, at kun et begrænset antal kommuner må stille boligkrav.
Det ville jo føre til proformaflytninger mellem kommunerne.
Og så skal man også tænke på, at reglerne har et boligsocialt aspekt; det vil sige, at boligerne ikke skal bebos af flere, end de er beregnet til.
Forslaget kunne jo få den virkning, at kommunerne må genhuse familier, der bor i så små boliger, at det ikke er forsvarligt, hverken over for de pågældende selv eller over for naboerne.
Så hvis forslagsstillerne tager en tur rundt i de københavnske omegnskommuner, vil de kunne høre, hvorfor man ikke skal stille det forslag.
Jeg ved godt, at forslagsstillerne så vil sige: Ja, men dér kan man jo så bruge den begrænsningsmulighed, der er.
Men man er altså nødt til at se på landet som helhed.
Jeg har lige haft møde med borgmestrene fra de kommuner, og de føler sig fortsat hårdt presset.
Forslaget tager, synes jeg, heller ikke højde for, at det er en fordel for integrationen og for bekæmpelsen af tvangsægteskaber, at unge mennesker flytter hjemmefra.
Det gør jo de unge mindre afhængige af forældrene og kan værne dem mod pres fra familien, hvis de flytter hjemmefra.
Så derfor skal vi nok være omhyggelige med dette boligkrav.
Boligkravet var Det Radikale Venstre i øvrigt selv med til at indføre så sent som for 3 år siden, og det er som sagt min opfattelse, at kommunerne er glade for denne regel.
Men som helhed vil jeg slutte med igen at takke forslagsstillerne for oplægget.
Det synes jeg også er godt, ligesom jeg som sagt glæder mig meget over det oplæg, der er kommet fra Socialdemokratiet i dag.